Die kolwers van die Suid-Afrikaanse o.19-krieketspan sal hul beslissende Wêreldbeker-groepwedstryd teen die Verenigde Arabiese Emirate Saterdag met 'n tikkie meer selfvertroue tegemoet gaan.
15 Julie 2019 00:00
Dis nodig om verder as die oppervlak te kyk as 'n mens die betekenis van die herrie rakende sir Kim Darroch, Britse ambassadeur in Washing­ton, se vernietigende oordeel oor pres. Donald Trump wil verstaan.
Darroch het in geheime verslae skerp oor Trump se liggeraaktheid, sy onbekwaamheid en sy re­gering se genadelose onderlinge binnegevegte geoordeel. Nadat dit uitgelek het, het Trump Darroch se negatiewe ontleding van sy persoonlikheid bevestig deur hom op Twitter " 'n baie dom vent" en Theresa May, Britse premier, " 'n dwaas" te noem.
Darroch het intussen bedank. In Brittanje het dit tot 'n rusie gelei omdat Boris Johnson, wat May aanstaande week as premier gaan opvolg, geweier het om Darroch te verdedig. Van sy eie kollegas in die parlementêre Tory-koukus het gepraat van "skandalige lafhartigheid".
Ambassadeurs se taak is om eerlik aan hul re­gerings verslag te doen. Afgesien van die vraag of 'n mens met Darroch se oordeel oor die Trump­regering saamstem, het hy eenvoudig sy werk so goed moontlik gedoen.
Die hele episode het ewenwel soos niks anders nie die verandering in die magsewewig tussen Amerika en Brittanje geïllustreer.
Winston Churchill het in 1946 van 'n "spesiale verhouding" gepraat, iets wat latere Britse premiers soos Harold Macmillan, Margaret Thatcher en May soveel moontlik probeer uitbuit het om Brittanje se invloed op besluite in Washington te vergroot.
Maar al in 1956, toe pres. Dwight Eisenhower die Brits-Franse inval in Egipte kragdadig gefnuik het, het geblyk dat dié "spesiale verhouding" heeltemal in Amerika se guns skeefgetrek was.
Nou het Trump die Britte opnuut, sy dit op sy normale bombastiese manier, gewys wie die baas in die "spesiale verhouding" is.
Selfs May se pogings om heuning om Trump se mond te smeer het nie gehelp nie, en Johnson het die akkuraatheid van sy kritici se aanklag – dat hy "Trump se poedel" is – bevestig.
Darroch se skerp negatiewe ontleding van die Trump-regering, blyk dit, word algemeen deur buitelandse diplomate in Washington gedeel.